CELEX: 32022R0025
Language: bg
Date: 2021-09-22 00:00:00
Title: Делегиран регламент (ЕС) 2022/25 на Комисията от 22 септември 2021 година за допълнение на Регламент (ЕС) 2019/2033 на Европейския парламент и на Съвета по отношение на регулаторните технически стандарти, с които се уточняват методите за измерване на К-факторите, посочени в член 15 от същия регламент (текст от значение за ЕИП)

11.1.2022   
               
               
                  BG
               
               
                  Официален вестник на Европейския съюз
               
               
                  L 6/1
               
            
         ДЕЛЕГИРАН РЕГЛАМЕНТ (ЕС) 2022/25 НА КОМИСИЯТА
         от 22 септември 2021 година
         за допълнение на Регламент (ЕС) 2019/2033 на Европейския парламент и на Съвета по отношение на регулаторните технически стандарти, с които се уточняват методите за измерване на К-факторите, посочени в член 15 от същия регламент
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/2033 на Европейския парламент и на Съвета от 27 ноември 2019 г. относно пруденциалните изисквания за инвестиционните посредници и за изменение на регламенти (ЕС) № 1093/2010, (ЕС) № 575/2013, (ЕС) № 600/2014 и (ЕС) № 806/2014 (1), и по-специално член 15, параграф 5, трета алинея от него,
         като има предвид, че:
         
                     (1)
                  
                  
                     За някои от К-факторите по смисъла на член 4, параграф 1, точка 26) от Регламент (ЕС) 2019/2033 не са необходими допълнителни уточнения, тъй като методите за тяхното измерване са подробно описани в същия регламент. Такъв е случаят с К-фактора за „риск във връзка с нетните позиции“ (K-NPR) съгласно Регламент (ЕС) № 575/2013 на Европейския парламент и на Съвета (2), както и с К-фактора за „риск от концентрация“ (K-CON) и „неизпълнение на контрагент по сделка“ (K-TCD), при които се използва опростено прилагане на съответните изисквания съгласно посочения регламент. Допълнителни разяснения обаче биха били полезни в други случаи, като например при методите за измерване на факторите за „активи под управление“ (AUM), „държани парични средства на клиенти“ (CMH), „изпълнени нареждания на клиенти“ (COH), „съхранявани и администрирани активи“ (ASA) и „дневен поток на трансакциите“ (DTF).
                  
               
                     (2)
                  
                  
                     За да бъдат отразени по подходящ начин рисковете, всички извършвани от инвестиционен посредник дейности следва да бъдат обхванати от К-фактори. Като се има предвид, че обвързаният агент е физическо или юридическо лице, което действа само от името на определен инвестиционен посредник и при пълната и безусловна отговорност на този инвестиционен посредник, е необходимо да се гарантира, че всяка дейност на обвързания агент е включена в K-факторите — AUM, ASA, CMH и COH, на инвестиционния посредник.
                  
               
                     (3)
                  
                  
                     Посочената в раздел А, точка 5 от приложение I към Директива 2014/65/ЕС на Европейския парламент и на Съвета (3) инвестиционна услуга „инвестиционен съвет“ се различава от допълнителната услуга „съвети за предприятия относно капиталовата структура, индустриалната стратегия и свързаните с това въпроси и съвети, както и услуги, които се отнасят до сливания и купуване на предприятия“, посочена в раздел Б, точка 3 от приложение I към същата директива. В този контекст и въз основа на определението за „текущо предоставяне на инвестиционни съвети“ в член 4, параграф 1, точка 21) от Регламент ф(ЕС) 2019/2033, когато горепосочената спомагателна услуга не е включена, е необходимо да се уточни, че всички активи под управление, свързани с тази допълнителна услуга, следва да бъдат изключени за целите на изчисляването на K-AUM.
                  
               
                     (4)
                  
                  
                     За да се осигури последователно измерване на AUM и ASA при изчисляването на K-AUM и K-ASA, финансовите инструменти следва да се оценяват по тяхната справедлива стойност в съответствие с приложимите счетоводни стандарти, така че да може да бъде взета предвид пазарната стойност на финансовите инструменти, ако има такава.
                  
               
                     (5)
                  
                  
                     Тъй като при калибрирането на коефициента за CMH в таблица 1 от член 15 от Регламент (ЕС) 2019/2033 вече е отчетен рискът за клиентите, свързан с управлението на паричните средства, включените в измерването на CMH суми не следва да се включват в измерването на AUM. Освен това, за да се избегне двойното отчитане при изчисляването на капиталовите изисквания, сумите, които вече са взети предвид за измерването на CMH, не следва да се включват в измерването на ASA.
                  
               
                     (6)
                  
                  
                     С определението за CMH в член 4, параграф 1, точка 28) от Регламент (ЕС) 2019/2033, заедно със съображение 24 от същия регламент, се поясняват сумите, които трябва да се вземат предвид при измерването на CMH. Поради това е достатъчно да се уточнят допълнително останалите оперативни аспекти на метода за измерване на CMH, за да се гарантира надеждността на данните за CMH, по-специално чрез избягване на прекомерната зависимост от външно докладване и акцентирането върху вътрешната счетоводна документация и данни на инвестиционния посредник, използвани за вътрешно равнение.
                  
               
                     (7)
                  
                  
                     Методите за измерване на сумите, които трябва да бъдат включени като приемане и предаване на нареждания и изпълнение на нареждания в COH, следва да включват специални правила за случаите, когато пазарните цени не са лесно достъпни, тъй като не се съдържат в нарежданията. Необходимо е да се отразят разликите между изпълнението на нарежданията и тяхното приемане и предаване, тъй като цените и времето, по които следва да се вписват нарежданията за измерване на COH, може да се различават във всеки отделен случай. Освен това, що се отнася по-специално до приемането и предаването на нареждания, предадените нареждания са по-добър източник на информация от приетите нареждания, тъй като последните може да не бъдат предадени.
                  
               
                     (8)
                  
                  
                     Тъй като инвестиционната услуга по „получаване и предаване на нареждания за търговия във връзка с един или повече финансови инструменти“, посочена в раздел А, точка 1 от приложение I към Директива 2014/65/ЕС, е различна от инвестиционните дейности по „управление на многостранна или организирани системи за търговия – МСТ, ОСТ“, посочени в точки 8 и 9 от нея, е необходимо да се поясни, че интересите за покупка и продажба, обединени в управлявани от инвестиционния посредник МСТ и ОСТ, не трябва да се включват при изчисляването на K-COH деривати.
                  
               
                     (9)
                  
                  
                     Тъй като капиталовите изисквания за инвестиционните посредници съгласно Регламент (ЕС) 2019/2033 се основават на K-факторите, които обхващат всички включени в приложение I към Директива 2014/65/ЕС услуги и дейности, е необходимо да се определят правила за адаптиране на тези методи, когато в противен случай това би могло да доведе до двойно отчитане. Това се отнася по-специално до някои допълнителни услуги, които могат да се извършват само във връзка с услуги и дейности, изброени в раздел А от приложение I към посочената директива. Поради това нарежданията, свързани с посочената в раздел Б, точка 3) от приложение I към Директива 2014/65/ЕС допълнителна услуга (съвети за предприятия относно капиталовата структура, индустриалната стратегия и свързаните с това въпроси и съвети, както и услуги, които се отнасят до сливания и купуване на предприятия), които се отнасят до съвети по сделки между инвеститори в случай на корпоративни финанси или сделки с частни дялови инвестиции, не следва да се включват в измерване на AUM, нито на COH, тъй като за тях вече са отчетени K-факторите.
                  
               
                     (10)
                  
                  
                     В член 15, таблица 1 от Регламент (ЕС) 2019/2033 се предвиждат два различни коефициента за измерване на COH – един за сделките с парични разплащания и отделен за дериватите. Следва да се предоставят допълнителни разяснения относно начина на разпределяне на сделките между двата класа инструменти и относно метода за оценка, който да се използва във всеки отделен случай. По-специално дериватите следва да бъдат включени в измерването на K-факторите въз основа на условната стойност, сделките с парични разплащания — по пазарна стойност, тъй като коефициентите на K-факторите се калибрират на този принцип.
                  
               
                     (11)
                  
                  
                     Необходимо е да се уточни изчисляването на условната стойност на деривата, тъй като Регламент (ЕС) 2019/2033 не съдържа правила за начина на изчисляването му. Като се има предвид, че в член 29, параграф 3 от Регламент (ЕС) 2019/2033 се определят правила за начина на изчисляване на условната стойност на дериватите за целите на изчисляването на TCD, както и за осигуряване на последователност при измерването на TCD и DTF, тези правила за измерване на условната стойност на даден дериват следва да се прилагат и за измерването на DTF.
                  
               
                     (12)
                  
                  
                     Настоящият регламент е изготвен въз основа на проектите на регулаторни технически стандарти, предадени на Комисията от Европейския банков орган (ЕБО).
                  
               
                     (13)
                  
                  
                     ЕБО проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена по силата на член 37 от Регламент (ЕС) № 1093/2010 на Европейския парламент и на Съвета (4). ЕБО се консултира също така с Европейския орган за ценни книжа и пазари, преди да представи проектите на технически стандарти, въз основа на които е изготвен настоящият регламент,
                  
               ПРИЕ НАСТОЯЩИЯ РЕГЛАМЕНТ:
         РАЗДЕЛ 1
         
            МЕТОДИ ЗА ИЗМЕРВАНЕ НА К-ФАКТОРИТЕ ЗА РИСКОВЕ КЪМ КЛИЕНТА
         
         
            Член 1
            Методи за измерване на К-факторите за рискове към клиента при инвестиционни услуги и дейности, осъществявани чрез обвързани агенти
            За целите на измерването на своите К-фактори за рискове към клиента (RtC) в съответствие с член 16 от Регламент (ЕС) 2019/2033 инвестиционният посредник включва в AUM, CMH, ASA и COH, посочени съответно в членове 17, 18, 19 и 20 от същия регламент, сумите, свързани с инвестиционните услуги и дейности на инвестиционния посредник, извършвани от регистрирани да действат от негово име обвързани агенти.
         
         
            Член 2
            Методи за измерване на AUM при недискреционни договорености за текущо предоставяне на съвети
            
               1.   За целите на измерването на своите К-фактори за рискове към клиента в съответствие с член 16 от Регламент (ЕС) 2019/2033 инвестиционният посредник не включва в своите AUM, посочени в член 17 от същия регламент, сумите на активите, които са свързани с посочените в раздел Б, точка 3 от приложение I към Директива 2014/65/ЕС допълнителни услуги.
            
            
               2.   Когато инвестиционен посредник предоставя съгласно недискреционни договорености текущи съвети на друг субект от финансовия сектор, който извършва дискреционно управление на портфейл, той включва в своите AUM, посочени в член 17 от Регламент (ЕС) 2019/2033, сумите на активите, които са свързани с тези недискреционни договорености за предоставяне на съвети.
            
         
         
            Член 3
            Методи за измерване на AUM при дискреционно управление на портфейл
            За целите на член 17 от Регламент (ЕС) 2019/2033 измерването на общата месечна стойност на AUM се извършва в съответствие с всяко от следните условия:
            
                        а)
                     
                     
                        изчислението включва стойността на финансовите инструменти, изчислена по справедлива стойност в съответствие с приложимите счетоводни стандарти;
                     
                  
                        б)
                     
                     
                        финансовите инструменти с отрицателна справедлива стойност се включват по абсолютна стойност;
                     
                  
                        в)
                     
                     
                        изчислението включва паричните средства, с изключение на всички суми, попадащи в обхвата на CMH в съответствие с член 4 от същия регламент.
                     
                  
         
            Член 4
            Методи за измерване на CMH
            За целите на член 18 от Регламент (ЕС) 2019/2033 измерването на CMH се извършва въз основа на следното:
            
                        а)
                     
                     
                        салдата, които инвестиционният посредник използва за вътрешните си равнения;
                     
                  
                        б)
                     
                     
                        стойностите, съдържащи се в счетоводната документация на инвестиционния посредник.
                     
                  
         
            Член 5
            Методи за измерване на ASA
            За целите на член 19 от Регламент (ЕС) 2019/2033 измерването на общата дневна стойност на ASA включва стойността на всички съхранявани и администрирани финансови инструменти на клиенти, изчислена по справедлива стойност в съответствие с приложимите счетоводни стандарти. То не включва CMH, посочени в член 4 от същия регламент.
         
         
            Член 6
            Методи за измерване на изпълнението на нареждания в COH
            
               1.   За целите на изчисляването на K-COH в съответствие с член 20 от Регламент (ЕС) 2019/2033 инвестиционният посредник включва в изчислението на COH нареждането на клиента в момента, в който има потвърждение, че изпълнението е извършено и че цената е известна.
            
            
               2.   Когато инвестиционен посредник изпълнява от името на клиент нареждане, получено от друг инвестиционен посредник, изчисляването на COH от изпълняващия нареждането инвестиционен посредник включва това нареждане в общия брой нареждания, измерен за целите на изпълнението на нарежданията на клиенти, и го изключва от общия брой нареждания, измерен за целите на приемането и предаването на нареждания.
            
         
         
            Член 7
            Методи за измерване на приемането и предаването на нареждания в COH
            
               1.   За целите на изчисляването на K-COH в съответствие с член 20 от Регламент (ЕС) 2019/2033, когато инвестиционен посредник приема и предава нареждане на клиент, това нареждане се включва в момента, в който инвестиционният посредник предава нареждането на друг инвестиционен посредник или изпълняващ нареждането посредник.
            
            
               2.   Инвестиционният посредник не включва приетите и предадените нареждания в измерването на COH, когато той събира двама или повече инвеститори с оглед извършване на сделка между тези инвеститори, какъвто е случаят при корпоративните финанси или сделките с частни дялови инвестиции.
            
            
               3.   Когато инвестиционен посредник включва приетите и предадените нареждания в измерването на COH, той използва съдържащата се в нарежданията цена. Когато в нарежданията не е посочена цена, в т.ч. при лимитирани нареждания, инвестиционният посредник използва пазарната цена на финансовия инструмент в деня на предаването.
            
            
               4.   В измерването на COH не се включват интересите за покупка и продажба, обединени от инвестиционен посредник с цел управление на многостранна или организирана система за търговия, както е посочено в член 4, параграф 1, точки 22 и 23 от Директива 2014/65/ЕС.
            
         
         
            Член 8
            Методи за измерване на сделки с парични разплащания за целите на COH
            
               1.   За целите на измерването на COH в съответствие с член 20 от Регламент (ЕС) 2019/2033 инвестиционният посредник включва като сделки с парични разплащания трансакциите, при които контрагентът поема задължение да търгува с някое от следните:
               
                           а)
                        
                        
                           прехвърляеми ценни книжа;
                        
                     
                           б)
                        
                        
                           инструменти на паричния пазар;
                        
                     
                           в)
                        
                        
                           дялове в предприятия за колективно инвестиране;
                        
                     
                           г)
                        
                        
                           борсово търгувани опции.
                        
                     
            
               2.   За целите на измерването на COH на борсово търгувана опция инвестиционният посредник използва премията за изпълнението на тази опция.
            
         
         
            Член 9
            Методи за измерване на деривати за целите на COH
            За целите на измерването на COH в съответствие с член 20 от Регламент (ЕС) 2019/2033 по отношение на деривати условната стойност на договор за деривати се определя съгласно член 29, параграф 3 от същия регламент.
         
         РАЗДЕЛ 2
         
            МЕТОДИ ЗА ИЗМЕРВАНЕ НА К-ФАКТОРИТЕ ЗА РИСКОВЕ НА ДРУЖЕСТВОТО
         
         
            Член 10
            Методи за измерване на сделки с парични разплащания за целите на DTF
            
               1.   За целите на измерването на DTF в съответствие с член 33 от Регламент (ЕС) 2019/2033 по отношение на сделки с парични разплащания инвестиционният посредник включва като сделки с парични разплащания трансакциите, при които контрагентът извършва сделка с някое от следните:
               
                           а)
                        
                        
                           прехвърляеми ценни книжа;
                        
                     
                           б)
                        
                        
                           инструменти на паричния пазар;
                        
                     
                           в)
                        
                        
                           дялове в предприятия за колективно инвестиране;
                        
                     
                           г)
                        
                        
                           борсово търгувани опции.
                        
                     
            
               2.   За целите на измерването на DTF на борсово търгувана опция инвестиционният посредник използва премията за изпълнението на тази опция.
            
         
         
            Член 11
            Методи за измерване на деривати за целите на DTF
            За целите на измерването на DTF в съответствие с член 33 от Регламент (ЕС) 2019/2033 по отношение на деривати условната стойност на договор за деривати се определя съгласно член 29, параграф 3 от същия регламент.
         
         
            Член 12
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 314, 5.12.2019 г., стр. 1.
         
            (2)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).
         
            (3)  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
         
            (4)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).